               AN COIMISIÚN EORPACH
            An Bhruiséil,25.8.2021
            COM(2021) 492 final
            2021/0279(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a bheidh le glacadh thar ceann an Aontais Eorpaigh laistigh den Chomhairle um Chomhar a bunaíodh leis an gComhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile, a mhéid a bhaineann le síneadh a chur le Tosaíochtaí na Comhpháirtíochta idir an tAontas Eorpach agus an Asarbaiseáin

               MEABHRÁN MÍNIÚCHÁIN

               1.Ábhar

                  Baineann an togra seo leis an gcinneadh lena mbunaítear an seasamh a bheidh le glacadh thar ceann an Aontais sa Chomhairle um Chomhar a bunaíodh leis an gComhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile (‘an Comhaontú’) chun Moladh Uimh. XX/2020 a ghlacadh maidir le síneadh a chur le Tosaíochtaí na Comhpháirtíochta idir an tAontas Eorpach agus an Asarbaiseáin le haghaidh na tréimhse 2021-2027.

               2.Comhthéacs

               2.1.An Comhaontú

               Is é is aidhm don Chomhaontú creat a chur ar fáil d’idirphlé polaitiúil agus do chomhar polaitiúil idir na Comhphobail Eorpacha agus a mBallstáit agus Poblacht na hAsarbaiseáine (‘na Páirtithe’) chun caidreamh polaitiúil a fhorbairt. Tháinig an Comhaontú i bhfeidhm an 1 Iúil 1999.

               2.2.An Chomhairle um Chomhar

               Scrúdaíonn an Chomhairle um Chomhar aon mhór-shaincheist a thagann chun cinn faoin gComhaontú agus aon saincheist déthaobhach nó idirnáisiúnta eile ar leas coiteann í chun cuspóirí an Chomhaontaithe a bhaint amach. Féadfaidh an Chomhairle um Chomhar moltaí iomchuí a dhéanamh, trí chomhaontú idir na Páirtithe. Is iad comhaltaí Chomhairle an Aontais Eorpaigh agus comhaltaí an Choimisiún Eorpaigh, de pháirt, agus comhaltaí Rialtas Phoblacht na hAsarbaiseáine, den pháirt eile, atá ar an gComhairle um Chomhar. Tá a rialacha nós imeachta féin ag an gComhairle um Chomhar.

               2.3.Gníomh na Comhairle um Chomhar

               Ba cheart don Chomhairle um Chomhar Moladh a ghlacadh trí nós imeachta i scríbhinn maidir le síneadh a chur le Tosaíochtaí na Comhpháirtíochta (2018-2020) le haghaidh na tréimhse 2021-2027 (‘an Gníomh’).

               3.An seasamh atá le glacadh thar ceann an Aontais

               Tá an seasamh atá le glacadh ag an Aontas sa Chomhairle um Chomhar bunaithe ar an Moladh atá i gceangal leis an gCinneadh seo.

               Leanann Tosaíochtaí na Comhpháirtíochta de chuspóirí Bheartas athbhreithnithe Comharsanachta na hEorpa a bhaint amach mar aon le cuspóirí Chomhpháirtíocht an Oirthir. Beidh siad sin ina dtreoir don chlársceidealú ilbhliantúil ar chomhar airgeadais an Aontais leis an Asarbaiseáin.

               Tá sé deimhnithe ag na Páirtithe go bhfuil Tosaíochtaí na Comhpháirtíochta fós ina mbonn bailí chun caidreamh na bPáirtithe a fhorbairt mar aon lena dtiomantas iomlán maidir leis na tosaíochtaí sin a chur chun feidhme.

               Leanann Tosaíochtaí na Comhpháirtíochta 2018- 2020 de bheith ina mbonn don chomhar idir an tAontas Eorpach agus an Asarbaiseáin le haghaidh na tréimhse 2021-2027.

               Is chun leas an Aontais atá sé tosaíochtaí na Comhpháirtíochta a shíneadh.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (‘CFAE’) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe’.

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua an dhlí idirnáisiúnta lena rialaítear an comhlacht i gceist. Áirítear orthu sin, freisin, ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh
                  1
               .’

               4.1.2.Feidhm maidir leis an gcás seo

               Comhlacht arna bhunú leis an gComhaontú is ea an Chomhairle um Chomhar.

               An Gníomh a iarrtar ar Chomhairle um Chomhar a ghlacadh, is gníomh é a bhfuil éifeachtaí dlíthiúla leis. Tá an Gníomh in ann tionchar cinntitheach a imirt ar ábhar reachtaíocht an Aontais, eadhon clársceidealú ilbhliantúil an chomhair airgeadais faoin gcreat tacaíochta aonair. Is amhlaidh atá toisc go ndéantar foráil in Airteagal 7(2) de Rialachán 232/2014 ó Pharlaimint na hEorpa agus ón gComhairle an 11 Márta 2014 lena mbunaítear Ionstraim Eorpach Chomharsanachta
                  2
                maidir le tíortha inarb ann do dhoiciméid dá dtagraítear in Airteagal 3(2) den Rialachán sin, nach mór creat tacaíochta aonair ilbhliantúil cuimsitheach a ghlacadh i gcomhréir leis an nós imeachta scrúdúcháin dá dtagraítear in Airteagal 16(3) de Rialachán (AE) Uimh. 236/2014
                  3
               . Ní mór do na doiciméid sin a bheith ina bpleananna gníomhaíochta, nó ina ndoiciméid choibhéiseacha eile a chomhaontaítear ar bhonn comhpháirteach, amhail Tosaíochtaí na Comhpháirtíochta.

               Leis an nGníomh ní fhorlíontar ná ní leasaítear creat institiúideach an Chomhaontaithe. Dá bhrí sin, is é Airteagal 218(9) CFAE an bunús dlí nós imeachta atá leis an gCinneadh sin.

               4.2.Bunús dlí substainteach

               4.2.1.Prionsabail

               I dtaca leis an mbunús dlí substainteach le haghaidh cinneadh faoi Airteagal 218(9) CFAE, braitheann sé ar aidhm agus ar inneachar an ghnímh a nglactar seasamh ina leith thar ceann an Aontais. Má tá dhá aidhm leis an ngníomh nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a aithint mar phríomhaidhm nó mar phríomh-chomhpháirt, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin ar an mbunús dlí nach foláir a bheith leis an bpríomhaidhm nó leis an bpríomh-chomhpháirt.

               4.2.2.Feidhm maidir leis an gcás seo

               Baineann príomhchuspóir an Ghnímh le comhar leis an Asarbaiseáin faoin gComhaontú agus faoi Bheartas athbhreithnithe Comharsanachta na hEorpa.

               4.3.Conclúid

               Is iad Airteagail 207 agus 209 i gcomhar le hAirteagal 218(9) CFAE bunús dlí an Chinnidh sin.

               5.Foilsiú

               Ós rud é go leasófar tréimhse cur chun feidhme Thosaíochtaí na Comhpháirtíochta le Gníomh na Comhairle um Chomhar, ba cheart é a fhoilsiú in Iris Oifigiúil an Aontais Eorpaigh tar éis a ghlactha.

               2021/0279 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a bheidh le glacadh thar ceann an Aontais Eorpaigh laistigh den Chomhairle um Chomhar a bunaíodh leis an gComhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile, a mhéid a bhaineann le síneadh a chur le Tosaíochtaí na Comhpháirtíochta idir an tAontas Eorpach agus an Asarbaiseáin

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 207 agus 209 de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Síníodh an Comhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile (an ‘Comhaontú’) an 22 Aibreán 1996 agus tháinig sé i bhfeidhm an 1 Iúil 1999.

               (2)Faoi Airteagal 81 den Chomhaontú, féadfaidh an Chomhairle um Chomhar, a bunaíodh leis an gComhaontú, moltaí a dhéanamh d’fhonn cuspóirí an Chomhaontaithe a bhaint amach.

               (3)Ag an gcruinniú a bhí ag an gComhairle um Chomhar idir an tAontas Eorpach agus an Asarbaiseáin an 28 Meán Fómhair 2018, glacadh Tosaíochtaí na Comhpháirtíochta idir an tAontas Eorpach agus an Asarbaiseáin le haghaidh na tréimhse 2018-2020.

               (4)Ba cheart don Chomhairle um Chomhar glacadh leis an Moladh maidir le síneadh a chur le Tosaíochtaí na Comhpháirtíochta idir an tAontas Eorpach agus an Asarbaiseáin go dtí 2027, agus é sin a dhéanamh trí nós imeachta i scríbhinn.

               (5)Is iomchuí an seasamh a ghlacfar thar ceann an Aontais sa Chomhairle um Chomhar maidir le síneadh a chur le Tosaíochtaí na Comhpháirtíochta idir an tAontas Eorpach agus an Asarbaiseáin a bhunú,

               TAR ÉIS AN CINNEADH SEO A GHLACADH:

               Airteagal 1

               Maidir leis an seasamh a bheidh le glacadh thar ceann an Aontais sa Chomhairle um Chomhar a bunaíodh leis an gComhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile, a mhéid a bhaineann le moladh a ghlacadh chun síneadh a chur le tréimhse chur chun feidhme Thosaíochtaí na Comhpháirtíochta idir an tAontas Eorpach agus an Asarbaiseáin go dtí 2027, beidh an seasamh sin bunaithe ar dhréachtmholadh na Comhairle um Chomhar atá i gceangal leis an gCinneadh seo.

               Airteagal 2

               Dírítear an Cinneadh seo chuig an gCoimisiún Eorpach agus chuig Leas-Uachtarán an Choimisiúin Eorpaigh agus chuig Ardionadaí an Aontais do Ghnóthaí Eachtracha agus don Bheartas Slándála.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Breithiúnas ón gCúirt Bhreithiúnais an 7 Deireadh Fómhair 2014 i gCás C-399/12, an Ghearmáin v an Chomhairle (OIV), ECLI:EU:C:2014:2258, míreanna 61 go 64.

                     (2)

                        IO L 77, 15.3.2014.

                     (3)

                        Rialachán (AE) Uimh. 236/2014 ó Pharlaimint na hEorpa agus ón gComhairle an 11 Márta 2014 lena leagtar síos rialacha agus nósanna imeachta coiteanna le haghaidh chur chun feidhme ionstraimí an Aontais chun gníomhaíocht sheachtrach a mhaoiniú, IO L 77, 15.3.2014.

    ---documentbreak---

               AN COIMISIÚN EORPACH
            An Bhruiséil,25.8.2021
            COM(2021) 492 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh a bheidh le glacadh thar ceann an Aontais Eorpaigh laistigh den Chomhairle um Chomhar a bunaíodh leis an gComhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile, a mhéid a bhaineann le síneadh a chur le Tosaíochtaí na Comhpháirtíochta idir an tAontas Eorpach agus an Asarbaiseáin

               IARSCRÍBHINN

               DRÉACHT

               MOLADH Uimh. XX/2020
               ÓN gCOMHAIRLE UM CHOMHAR IDIR AN tAONTAS EORPACH AGUS AN ASARBAISEÁIN

               Lena bhformheastar an síneadh ar Thosaíochtaí na Comhpháirtíochta idir an tAontas Eorpach agus an Asarbaiseáin 2021- 2027

               TÁ AN CHOMHAIRLE UM CHOMHAR IDIR AN tAONTAS EORPACH AGUS AN ASARBAISEÁIN,

               Ag féachaint don Chomhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile, agus go háirithe Airteagal 81 de,

               Ag féachaint do Mholadh Uimh. 1/2018 ón gComhairle um Chomhar idir an tAontas Eorpach agus an Asarbaiseáin an 28 Meán Fómhair 2018 maidir le Tosaíochtaí na Comhpháirtíochta idir an tAontas Eorpach agus an Asarbaiseáin (2018-2020),

               De bharr an mhéid seo a leanas:

               (1)
                     Síníodh an Comhaontú Comhpháirtíochta agus Comhair idir na Comhphobail Eorpacha agus a mBallstáit, de pháirt, agus Poblacht na hAsarbaiseáine, den pháirt eile (an ‘Comhaontú’) an 22 Aibreán 1996 agus tháinig sé i bhfeidhm an 1 Iúil 1999.

               (2)
                     I gcomhréir le hAirteagal 81 den Chomhaontú, féadfaidh an Chomhairle um Chomhar moltaí iomchuí a dhéanamh d’fhonn cuspóirí an Chomhaontaithe a bhaint amach.

               (3)
                     I gcomhréir le hAirteagal 98 den Chomhaontú tá Páirtithe sa Chomhaontú leis na bearta ginearálta nó sonracha is gá a dhéanamh chun a n‑oibleagáidí faoin gComhaontú a chomhlíonadh agus tá siad le féachaint chuige go mbaintear amach na cuspóirí a leagtar amach sa Chomhaontú.

               (4)
                     An 28 Meán Fómhair 2018, d’fhormhuinigh an tAontas Eorpach agus an Asarbaiseáin Tosaíochtaí na Comhpháirtíochta idir an tAontas Eorpach agus an Asarbaiseáin le haghaidh na tréimhse 2018-2020 mar a leagtar amach san Iarscríbhinn iad.

               (5)
                     Cuirfidh an tAontas agus an Asarbaiseáin san áireamh go déthaobhach i dTosaíochtaí na Comhpháirtíochta cuspóirí fadtéarmacha agus spriocanna insoláthartha a bheidh le comhaontú eatarthu i gcomhthéacs Chomhpháirtíocht an Oirthir, lena n‑áirítear an comhar sa tsláinte phoiblí a neartú.

               TAR ÉIS AN MOLADH SEO A LEANAS A GHLACADH:

               Airteagal 1

               Molann an Chomhairle um Chomhar go gcuirfear síneadh le Tosaíochtaí na Comhpháirtíochta idir an tAontas Eorpach agus an Asarbaiseáin, mar a leagtar amach san Iarscríbhinn iad, go dtí 2027. Féadfar Tosaíochtaí na Comhpháirtíochta a nuashonrú nó a shíneadh tuilleadh trí chomhaontú na Comhairle um Chomhar.

               Airteagal 2

               Tiocfaidh an Moladh seo i bhfeidhm lá a ghlactha.

               Arna dhéanamh sa Bhruiséil,

               Thar ceann na Comhairle um Chomhar

               An tAontas Eorpach

                     Poblacht na hAsarbaiseáine


               AN COIMISIÚN EORPACH
            An Bhruiséil,26.8.2021
            COM(2021) 498 final
            2021/0281(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar le thar ceann an Aontais Eorpaigh sa nós imeachta i scríbhinn ag na Rannpháirtithe sa Socrú maidir le Creidmheasanna Onnmhairiúcháin arna dTacú go hOifigiúil a mhéid a bhaineann leis an Líne Choiteann i dtaca leis an laghdú sealadach ar an éarlais íosta

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh a ghlacfar thar ceann an Aontais i nós imeachta i scríbhinn ag na Rannpháirtithe sa Socrú maidir leis na Creidmheasanna Onnmhairiúcháin arna dTacú go hOifigiúil (‘an Socrú’) i ndáil leis an Líne Choiteann atá beartaithe i dtaca leis an laghdú sealadach ar an éarlais íosta.

               2.COMHTHÉACS AN TOGRA

               2.1.An Socrú maidir leis na Creidmheasanna Onnmhairiúcháin a dTacaítear leo go hOifigiúil

               Comhaontú oinigh is ea an Socrú a bhfuil sé d'aidhm aige creat a chur ar fáil lena bhféadfar na creidmheasanna onnmhairiúcháin a dtacaítear leo go hoifigiúil a úsáid go rianúil. Ciallaíonn sé sin, i gcleachtas, cothroime iomaíochta a bhunú (de bharr an iomaíocht a bheith bunaithe ar phraghas agus ar cháilíocht na n-earraí agus na seirbhísí a onnmhairítear agus gan a bheith bunaithe ar na téarmaí airgeadais a chuirtear ar fáil), agus ag an am céanna oibriú chun deireadh a chur le fóirdheontais agus le saobhadh trádála a bhaineann le creidmheasanna onnmhairiúcháin a dtacaítear leo go hoifigiúil. (‘tacaíocht oifigiúil’). Tháinig an Socrú i bhfeidhm i mí Aibreáin 1978, agus is go ceann tréimhse éiginnte é.

               Tá an Socrú leabaithe in ECFE ó thaobh riaracháin de, agus cuireann Rúnaíocht ECFE um Chreidmheasanna tacaíocht ar fáil dó. Mar sin féin, ní Gníomh de chuid ECFE é
                  1
               .

               Is Rannpháirtí é an tAontas Eorpach sa Socrú – ní rannpháirtithe iad na Ballstáit – a rinneadh a thrasuí san acquis communautaire de bhua Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011
                  2
               . Dá bhrí sin, tá an Socrú ceangailteach ó thaobh dlí de, óir is é sin dlí an Aontais.

               2.2.Na Rannpháirtithe sa Socrú

               Faoi láthair, tá aon rannpháirtí dhéag sa Socrú (‘Rannpháirtithe sa Socrú’): An tAontas Eorpach, an Astráil, Ceanada, an Chóiré, an Eilvéis, an Iorua, an Nua Shéalainn, an Ríocht Aontaithe, an Tuirc, an tSeapáin, agus na Stáit Aontaithe.

               Féadfaidh Rannpháirtithe sa Socrú cinntí a dhéanamh faoi na modhnuithe ar an Socrú agus go háirithe, is féidir leo glacadh le Línte Coiteanna i gcomhréir le Cuid IV, Roinn 5 den Socrú. Déantar cinntí de chomhthoil, sa dóigh nach féidir modhnú ar an Socrú nó ar an Líne Choiteann a ghlacadh má chuireann aon Rannpháirtí ina choinne.

               Déanann an Coimisiún Eorpach ionadaíocht thar ceann an Aontais i gcruinnithe de na Rannpháirtithe sa Socrú, agus sna nósanna imeachta i scríbhinn maidir le cinnteoireacht a dhéanann na Rannpháirtithe sa Socrú freisin.

               Is ionstraim í an líne choiteann faoin Socrú lena gceadaítear do rannpháirtithe, ar bhonn eisceachtúil, imeacht ó fhorálacha an tSocraithe maidir le hidirbheart sonrach nó, ar bhonn sealadach, maidir le líon neamhshonrach idirbheart. Féadfar glacadh leis na Línte Coiteanna i nós imeachta i scríbhinn trí fhanacht i dtost, toisc go measfar go nglacann Rannpháirtí a fhanann ina thost leis an togra maidir le Líne Choiteann. Is amhlaidh atá i gcás ina léiríonn Rannpháirtí nach bhfuil aon seasamh aige. Tabharfar na freagraí ar thogra le haghaidh Líne Choiteann laistigh de 20 lá féilire i bprionsabal, agus d’fhéadfaí síneadh ocht lá féilire a chur leis an tréimhse sin (Airteagail 56 agus 57 sa Socrú). Cuirfidh Rúnaíocht Creidmheasa Onnmhairiúcháin ECFE na Rannpháirtithe ar an eolas faoi cé acu a glacadh nó nár glacadh leis an Líne Choiteann agus tiocfaidh an Líne Choiteann a comhaontaíodh i bhfeidhm trí lá féilire tar éis an fhógra sin (Airteagal 59 den Socrú).

               2.3.An gníomh atá beartaithe ag Rannpháirtithe sa Socrú

               Is é atá sa bheart atá beartaithe togra le haghaidh Líne Choiteann a chuirfí faoi bhráid Rannpháirtithe sa Socrú i gcomhréir le Caibidil IV, Roinn 5 den Socrú. Is é a bheadh sa Líne Choiteann atá beartaithe beart práinneach eisceachtúil chun freagairt don chúlú eacnamaíoch is toradh ar ghéarchéim shláinte COVID-19 agus chun go laghdófar tionchar tromchúiseach na géarchéime ar chur i gcrích tionscadal tábhachtach arna gcur i gcrích ag tionscal onnmhairiúcháin an Aontais i dtíortha ísealioncaim agus meánioncaim (féach tuilleadh sonraí i roinn 3 thíos). Dhéanfadh an Líne Choiteann atá beartaithe, má chomhaontaítear í, leasú sealadach ar fhorálacha an tSocraithe lena rialaítear an ceanglas éarlaise agus an tacaíocht oifigiúil uasta (Airteagal 11 a) agus Airteagal 11 c) den Socrú).

               I bhfianaise na héigeandála a bhaineann leis an mbeart, ba cheart an togra a chur isteach a luaithe is féidir, agus, má chomhaontaítear é, ba cheart an Líne Choiteann atá beartaithe a bheith infheidhme maidir leis na Rannpháirtithe uile a luaithe is féidir. Mar thoradh ar an nós imeachta sonrach tosta 28 lá a leagtar síos sa Socrú (féach in 2.2 thuas), an togra ón Aontas le haghaidh na Líne Coitinne, féadfaidh na Rannpháirtithe comhaontú go huathoibríoch gurb é an togra sin an leagan deiridh den Líne Choiteann, ar choinníoll nach ndéanfar aon agóid ina choinne, agus ba cheart é a theacht i bhfeidhm trí lá tar éis dheireadh an nós imeachta.

               I bhfianaise an mhéid thuas, is iomchuí an seasamh a ghlacfar thar ceann an Aontais, i gcomhlacht arna chur ar bun le comhaontú, a leagan síos de bhrí go mbeidh an Líne Choiteann atá beartaithe ceangailteach ar an Aontas agus go mbeidh tionchar aige ar dhlí an Aontais, de bhua Airteagal 1 de Rialachán (AE) Uimh. 1233/2011, ina sonraítear go mbeidh ‘feidhm san Aontas ag na treoirlínte atá sa Socrú maidir leis na Creidmheasanna Onnmhairiúcháin arna dTacú go hOifigiúil (‘an Socrú’). Cuirtear téacs an tSocraithe i gceangal leis an Rialachán seo.’

               Tá coinne leis go dtionscnófar an nós imeachta maidir leis an Líne Choiteann i mí Iúil 2021.

               3.An seasamh atá le glacadh thar ceann an Aontais

               Tá nasc díreach idir an Líne Choiteann atá beartaithe agus géarchéim sláinte COVID-19.

               Leis an Líne Choiteann atá beartaithe bheadh deis ag ceannaitheoirí poiblí i dtíortha ísealioncaim agus meánioncaim, ar ceannaitheoirí iad a cheannaíonn earraí agus seirbhísí dá dtugtar tacaíocht oifigiúil creidmheasanna onnmhairiúcháin, éarlais íosta de 5 % ar a laghad de luach an chonartha onnmhairiúcháin a íoc ar feadh tréimhse 12 mhí, in ionad 15 % mar a cheanglaítear faoi láthair le hAirteagal 11 a) den Socrú. Dá réir sin, is éard a bheadh i gceist leis sin, an teorainn leis an tacaíocht oifigiúil uasta a fhéadfaidh na Rannpháirtithe a chur ar fáil de bhun Airteagal 11 c) den Socrú a mhéadú go sealadach, ó uasteorainn 85 % suas le 95 % de luach an chonartha onnmhairiúcháin, don tréimhse chéanna.

               I gcomhthéacs chúlú eacnamaíoch COVID-19, tá brú mór airgeadais ar thríú tíortha a allmhairíonn earraí, seirbhísí agus tionscadail (e.g. cúram sláinte agus oideachas agus earnálacha eile freisin) ó chuideachtaí san Aontas. Is na ceannaitheoirí ceannasacha/poiblí i dtíortha i mbéal forbartha a chuireann an chuid is mó de na tionscadail lena mbaineann i gcrích. Faoi ghnáthchúinsí eacnamaíocha, gheobhadh na bainc atá ag maoiniú na n-iasachtaí cumhdach árachais don chuid éarlaise den iasacht ar an margadh príobháideach. Mar gheall ar ghéarchéim COVID-19, áfach, tá drogall ar an earnáil phríobháideach nó níl sí toilteanach fiú an cumhdach sin a chur ar fáil do thíortha atá i mbéal forbartha. Gan an cumhdach sin, diúltaíonn na bainc an chuid éarlaise de thionscadal a mhaoiniú i dtíortha i mbéal forbartha – arb iad is mó a bhfuil gá acu leis na tionscadail sin – agus ciallaíonn sé sin nach féidir na tionscadail sin a chur i gcrích. Ní mór aghaidh a thabhairt go práinneach ar an gcliseadh margaidh sin.

               Rachadh an Líne Choiteann atá beartaithe chun tairbhe do na hallmhaireoirí agus do na honnmhaireoirí araon: chuirfeadh sé faoiseamh airgeadais láithreach ar fáil do rialtas na tíre is ceannaitheoir agus chuirfeadh sé lena chumas leanúint ar aghaidh le tionscadail infheistíochta a chur i gcrích. San am céanna, thabharfadh sé deis d’onnmhaireoirí réitigh sholúbtha a chur ar fáil i dtréimhsí deacra agus a ngnólachtaí a choinneáil i mbun gnó.

               Ar bhonn an mhéid thuas, tá sé beartaithe an ceanglas éarlaise a éilítear ar cheannaitheoirí poiblí a ísliú ó 15 % go 5 % de luach an chonartha onnmhairiúcháin. Bheadh dhá shrian thábhachtacha leis an mbeart sin, áfach, agus béim á leagan ar a ghné forbartha agus a chuspóirí eisceachtúla. Ar an gcéad dul síos, ní bheadh feidhm ag an mbeart atá beartaithe ach maidir le ceannaitheoirí poiblí i dtíortha ísealioncaim agus meánioncaim (tíortha Chatagóir II mar a thugtar orthu de bhun Airteagal 11 den Socrú agus i gcomhréir leis an sainmhíniú ón mBanc Domhanda). Ar an dara dul síos, bheadh teorainn ama leis an mbeart ar feadh thréimhse ionchasach iarmhairtí eacnamaíocha na paindéime. Dá bhrí sin, ní rachadh sé chun fónaimh ach d’idirbhearta ar ina leith a fuarthas an t-iarratas ar thacaíocht creidmheasanna onnmhairiúcháin laistigh de 12 mhí ó thús thréimhse bhailíochta na Líne Coitinne, ar choinníoll go ndearnadh an chaibidlíocht faoi théarmaí an idirbhirt a thabhairt i gcrích laistigh de 18 mí tar éis dheireadh thréimhse bhailíochta na Líne Coitinne seo (mar a deimhníodh leis an ngealltanas deiridh a rinne an ghníomhaireacht um chreidmheas onnmhairiúcháin). Ar deireadh, i gcomhthéacs rialacha an tSocraithe, tá sé tábhachtach freisin a thabhairt faoi deara go dtacódh an beart atá beartaithe le honnmhairí ní hamháin ó thíortha an Aontais ach go mbeadh feidhm aige freisin maidir le tacaíocht oifigiúil i ngach tír atá rannpháirteach sa Socrú.

               Agus a chur san áireamh gurb é cuspóir na Líne Coitinne atá beartaithe an tionchar tromchúiseach atá ag géarchéim sláinte COVID-19 ar chur i gcrích tionscadal tábhachtach ag tionscal onnmhairiúcháin an Aontais i dtíortha i mbéal forbartha, agus go mbeartaíonn an tAontas an togra a dhéanamh le haghaidh na Líne Coitinne sin, an seasamh a ghlacfar thar ceann an Aontais is é ba cheart a bheith ann an dréacht-togra san Iarscríbhinn a ghabhann leis an gCinneadh seo a dhéanamh agus tacú leis.

               3.1.Bunús dlí don nós imeachta

               3.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  3
               .

               3.1.2.Cur i bhfeidhm maidir leis an gcás seo

               Is é atá sa Líne Choiteann atá beartaithe, ar rud é a iarrfar ar Rannpháirtithe sa Socrú a ghlacadh i nós imeacht i scríbhinn, gníomh a bhfuil éifeachtaí dlíthiúla leis. Tá éifeachtaí dlíthiúla leis an ngníomh atá beartaithe de bhua Airteagal 1 de Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n-aisghairtear Cinneadh 2001/76/CE agus Cinneadh 2001/77/CE ón gComhairle, ina sonraítear go mbeidh ‘feidhm san Aontas ag na treoirlínte atá sa Socrú maidir leis na Creidmheasanna Onnmhairiúcháin arna dTacú go hOifigiúil (‘an Socrú’). Cuirtear téacs an tSocraithe i gceangal leis an Rialachán seo.’

               Dá bhrí sin, is é Airteagal 218(9) de CFAE an bunús dlí nós imeachta don chinneadh atáthar a mholadh.

               3.2.Bunús substaintiúil dlí

               3.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith.

               3.2.2.Cur i bhfeidhm maidir leis an gcás seo

               Baineann príomhchuspóir agus ábhar an ghnímh atá beartaithe leis an gcomhbheartas tráchtála. Dá bhrí sin, is é Airteagal 207 CFAE an bunús dlí substainteach atá faoin gcinneadh atá beartaithe.

               3.3.Conclúid

               Is é an chéad fhomhír d'Airteagal 207(4) CFAE ba cheart a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9).

               4.Foilsiú an ghnímh atá beartaithe

               Ós rud é go ndéanfaidh gníomh ó na Rannpháirtithe sa Socrú leasú ar an Socrú maidir le Creidmheasanna Onnmhairiúcháin arna dTacú go hOifigiúil arb é atá in Iarscríbhinn II a ghabhann le Rialachán (AE) Uimh. 1233/2011, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0281 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a ghlacfar le thar ceann an Aontais Eorpaigh sa nós imeachta i scríbhinn ag na Rannpháirtithe sa Socrú maidir le Creidmheasanna Onnmhairiúcháin arna dTacú go hOifigiúil a mhéid a bhaineann leis an Líne Choiteann i dtaca leis an laghdú sealadach ar an éarlais íosta

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(4), an chéad fhomhír de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Rinneadh na treoirlínte atá sa Socrú maidir le Creidmheasanna Onnmhairiúcháin arna dTacú go hOifigiúil (‘an Socrú’) a thrasuí, agus dá bhrí sin, rinneadh ceangailteach ó thaobh an dlí de san Aontas Eorpach iad le Rialachán (AE) Uimh. 1233/2011 ó Pharlaimint na hEorpa agus ón gComhairle
                  4
               .

               (2)Déanfaidh na Rannpháirtithe sa Socrú (‘na Rannpháirtithe’) a chinneadh, i nós imeachta i scríbhinn, faoi thogra an Aontais Eorpaigh le haghaidh Líne Choiteann i gcomhréir le Caibidil IV, Roinn 5 den Socrú , ionas go bhféadfar laghdú sealadach a dhéanamh ar an éarlais íosta a éilítear de bhun Airteagal 11 a) den Socrú (an ‘Líne Choiteann atá beartaithe’), i bhfianaise an chúlaithe eacnamaíoch atá ann faoi láthair i ngeall ar COVID-19.

               (3)Thabharfaí deis leis an Líne Choiteann atá beartaithe do cheannaitheoirí poiblí i dtíortha ísealioncaim agus meánioncaim, ar ceannaitheoirí iad a cheannaíonn earraí agus seirbhísí dá dtugtar tacaíocht oifigiúil creidmheasanna onnmhairiúcháin, éarlaisí íosta de 5 % ar a laghad de luach an chonartha onnmhairiúcháin a íoc ar feadh tréimhse 12 mhí, in ionad éarlaisí íosta de 15 % mar a cheanglaítear le hAirteagal 11 a) den Socrú. Dá réir sin, chiallódh sé sin go méadófaí an srian maidir le tacaíocht oifigiúil uasta a d’fhéadfadh na Rannpháirtithe a chur ar fáil de bhun Airteagal 11 c) den Socrú, ó uasteorainn 85 % suas le 95 % de luach an chonartha onnmhairiúcháin, don tréimhse chéanna.

               (4)Tá an beart eisceachtúil seo riachtanach chun dul i ngleic leis an gcúlú eacnamaíoch a d’eascair as géarchéim sláintíochta COVID-19 agus chun laghdú a dhéanamh ar an tionchar tromchúiseach atá ag an ngéarchéim ar thionscadail thábhachtacha arna gcur i gcrích ag tionscal an Aontais i dtíortha ísealioncaim agus meánioncaim.

               (5)Is iomchuí seasamh a leagan síos a ghlacfar thar ceann an Aontais maidir leis an Líne Choiteann atá beartaithe sa nós imeachta i scríbhinn ag na Rannpháirtithe, de bhrí go mbeidh an Líne Choiteann atá beartaithe, a luaithe a chomhaontófar í, in ann tionchar cinntitheach a bheith aici ar inneachar dhlí an Aontais de bhua Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n-aisghairtear Cinntí 2001/76/CE agus 2001/77/CE ón gComhairle.

               TAR ÉIS AN CINNEADH SEO A GHLACADH:

               Airteagal 1

               Is ar an Iarscríbhinn a ghabhann leis an gCinneadh seo a bhunófar an seasamh a ghlacfar thar ceann an Aontais sa nós imeachta i scríbhinn ag na Rannpháirtithe sa Socrú maidir le creidmheasanna onnmhairiúcháin arna dtacú go hoifigiúil a mhéid a bhaineann leis an togra le haghaidh Líne Choiteann i dtaca leis an laghdú sealadach ar an éarlais íosta.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Faoi mar a shainmhínítear in Airteagal 5 de Choinbhinsiún ECFE.

                     (2)

                        Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n-aisghairtear Cinntí 2001/76/CE agus 2001/77/CE ón gComhairle (IO L 326, 8.12.2011, lch. 45).

                     (3)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64

                     (4)

                        Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n-aisghairtear Cinntí 2001/76/CE agus 2001/77/CE ón gComhairle (IO L 326, 8.12.2011, lch. 45).

    ---documentbreak---

               AN COIMISIÚN EORPACH
            An Bhruiséil,26.8.2021
            COM(2021) 498 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh a ghlacfar le thar ceann an Aontais Eorpaigh sa nós imeachta i scríbhinn ag na Rannpháirtithe sa Socrú maidir le Creidmheasanna Onnmhairiúcháin arna dTacú go hOifigiúil a mhéid a bhaineann leis an Líne Choiteann i dtaca leis an laghdú sealadach ar an éarlais íosta

               IARSCRÍBHINN

               Dréacht‑Togra ón Aontas Eorpach le haghaidh Líne Choiteann

               i gcomhréir le Caibidil IV, Roinn 5 den Socrú maidir le Creidmheasanna Onnmhairiúcháin arna dTacú go hOifigiúil

               ECH [•]/2021

               An ceanglas éarlaise a ísliú go 5 %

               Tá beatha agus dálaí maireachtála na ndaoine ar fud an domhain ag dul in olcas go mór de dheasca COVID‑19. Toisc láidir a chuireann leis na hiarmhairtí diúltacha is ea an cúlú sa gheilleagar domhanda de dheasca na géarchéime sláintíochta. Sa chás urghnách seo, thosaigh rialtais agus institiúidí idirnáisiúnta ag dul i ngleic leis. Tá cuid mhór dá gcuid iarrachtaí ag déileáil le bearta a cheaptar le haghaidh na héifeachtaí diúltacha eacnamaíocha a mhaolú. Cé gur gnách go mbíonn níos mó acmhainní agus roghanna ag na tíortha tionsclaíocha dul i ngleic leis na fadhbanna, bíonn ar thíortha ísealioncaim agus meánioncaim aghaidh a thabhairt ar an iomad srianta, go háirithe, is minic nach mbíonn acmhainní leordhóthanacha airgeadais acu .

               Chuir gníomhaireachtaí um chreidmheas onnmhairiúcháin (‘ECAnna’) agus a n‑údaráis sraith beart chun feidhme arb é is aidhm dóibh sreafaí trádála idirnáisiúnta a choinneáil ar bun agus aghaidh a thabhairt ar riachtanais a dtionscal agus ceannaitheoirí/tíortha eachtracha. Cé go meastar go laghdóidh a lán tíortha a gcláir infheistíochta, beidh gá mór fós le hinfheistíochtaí i dtionscadail chun géarchéimeanna a chosc agus i mbuntionscadail bhonneagair. Tá bearta ann, áfach, nach féidir a dhéanamh ach go comhpháirteach ós rud é go bhfuil siad faoi réir rialacha arna gcomhaontú go hidirnáisiúnta, amhail Comhshocrú ECFE maidir le Creidmheasanna Onnmhairiúcháin arna dTacú go hOifigiúil.

               I bhfianaise na staide tromchúisí eacnamaíche, d’iarr an dá chomhlachas tionscail chomh maith le cuideachtaí aonair ar Chúirt Iniúchóirí na hEorpa an ceanglas éarlaise atá ann faoi láthair a mhaolú toisc go bhfuil tíortha is ceannaitheoirí faoi bhrú airgeadais níos mó ná riamh. Is iad na ceannaitheoirí ceannasacha/poiblí i dtíortha atá i mbéal forbartha a chuireann an chuid is mó de na tionscadail lena mbaineann i gcrích. Faoi ghnáthchúinsí eacnamaíocha, bheadh an deis ag ceannaitheoirí an éarlais a mhaoiniú le téarmaí níos faide aisíocaíochta agus d’iarrfadh na bainc mhaoinithe cumhdach don chuid sin den iasacht ar an margadh príobháideach agus gheobhaidís é de ghnáth. I ngeall ar ghéarchéim COVID‑19, is cosúil go bhfuil drogall ar an earnáil phríobháideach nó nach bhfuil sí toilteanach fiú an cumhdach sin a chur ar fáil do thíortha atá i mbéal forbartha. Gan cumhdach den sórt sin, níl na bainc réidh chun an chuid sin de thionscadal a mhaoiniú sna tíortha arb iad is mó a bhfuil gá acu le tionscadail den sórt sin. Dá bhrí sin, is léir anois gurb ann do chliseadh ó thaobh an mhargaidh de agus nach mór aghaidh a thabhairt air go práinneach.

               Rachadh an Líne Choiteann atá beartaithe chun tairbhe don dá thaobh: chuirfeadh sé faoiseamh airgeadais láithreach ar fáil do rialtas na tíre is ceannaitheoir agus chuirfeadh sé lena chumas leanúint ar aghaidh le tionscadail infheistíochta a chur i gcrích. D’ardódh sé an méid is féidir a shlógadh le haghaidh tionscadail tosaíochta, mar atá in earnáil an chúraim sláinte agus thabharfadh sé an deis d’onnmhaireoirí réitigh sholúbtha a chur ar fáil i dtréimhsí deacra agus a ngnólachtaí a choinneáil i mbun gnó.

               I bhfianaise an mhéid sin, molaimid go laghdófar an éarlais a éilítear ar cheannaitheoirí ceannasacha agus poiblí i dtíortha ísealioncaim agus meánioncaim go 5 %, agus an méid seo a leanas á chur san áireamh:

               ·bheadh éifeacht fhioscach láithreach ag an mbeart ar thíortha atá ag streachailt leis an ngéarchéim;

               ·mhéadódh an beart an tsolúbthacht atá ag teastáil ó onnmhaireoirí chun leanúint ar aghaidh anois lena ngnólachtaí;

               ·thabharfadh an beart aghaidh ar na hábhair imní a chuir an tionscal in iúl;

               ·bheadh an beart an‑chúng agus an‑spriocdhírithe agus ní chumhdódh sé ach catagóirí ceannaitheora roghnaithe;

               ·ní chuirfeadh an beart inbhuanaitheacht fiachais i mbaol, ós rud é go mbeadh comhlíontacht fhorálacha an Mholta maidir le hIasachtú Inbhuanaithe ó ECFE agus na n‑oibleagáidí faoi chláir an Chiste Airgeadaíochta Idirnáisiúnta agus an Bhainc Dhomhanda fós ina réamhchoinníoll chun tacú le tionscadail den sórt sin; agus

               ·beart sealadach a bheadh i gceist, agus scoirfeadh sé go huathoibríoch de bheith i bhfeidhm tar éis 12 mhí.

               Togra le haghaidh Líne Choiteann: ECH [•]/2021

                        1. Uimhir Thagartha:

                        ECH [•]/2021

                        2. Ceannaitheoirí agus tíortha is allmhaireoirí:

                        Ceannaitheoirí ceannasacha nó poiblí (i gcomhréir le hIarscríbhinn XII) i dtíortha de chatagóir II (Airt. 10) a bhfuil ráthaíocht acu ón Aireacht Airgeadais nó ón mbanc ceannais.

                        3. Tuairisc ar an idirbheart:

                        Tionscadal faoi réir Airteagal 11 den Socrú.

                        4. Téarmaí agus coinníollacha

                        I gcomhréir le gach airteagal eile den Socrú.

                        5. Togra le haghaidh Líne Choiteann:

                        An ceanglas éarlaise a ísliú go 5 % (Airt. 11 a)) agus an uasteorainn tacaíochta oifigiúla a mhéadú go 95 % de luach an chonartha onnmhairiúcháin (Airt. 11 c)). Tiocfaidh an beart i bhfeidhm láithreach agus beidh sé fós i bhfeidhm go ceann 12 mhí tar éis dó teacht i bhfeidhm. Féadfaidh idirbhearta a thagann faoi raon feidhme an tSocraithe tairbhiú den tacaíocht oifigiúil faoi théarmaí agus coinníollacha na Líne Coitinne seo ar choinníoll na nithe seo a leanas:

                        1.fuarthas an t‑iarratas ar chreidmheas onnmhairiúcháin arna thacú go hoifigiúil faoi dheireadh thréimhse bhailíochta na Líne Coitinne seo ar a dhéanaí, agus

                        2.is é rud go bhfuil dáta an ghealltanais deiridh laistigh de 18 mí tar éis dheireadh thréimhse bhailíochta na Líne Coitinne seo.

                        6. Náisiúntacht agus ainmneacha na dtairgeoirí aitheanta iomaíocha,

                        Ní bhaineann le hábhar mar gheall ar chineál ginearálta an togra seo.

                        7. Tréimhse tairisceana:

                        Neamhbhainteach

                        8. Faisnéis eile.

                        Is é is aidhm don bheart seo brú fioscach ar thíortha ísealioncaim agus meánioncaim a mhaolú agus acmhainní a scaoileadh chun leanúint ar aghaidh le tionscadail tosaíochta; ina theannta sin, cuidíonn sé le leas a bhaint as na hacmhainní airgeadais is gá ó fhoinsí príobháideacha trí aghaidh a thabhairt ar an gcliseadh sa mhargadh de dheasca ghéarchéim leanúnach COVID‑19.


               AN COIMISIÚN EORPACH
            An Bhruiséil,27.8.2021
            COM(2021) 495 final
            2021/0280(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Choiste Speisialaithe um Fhorfheidhmiú an Dlí agus um Chomhar Breithiúnach a bunaíodh leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, i ndáil le síneadh a chur leis an tréimhse dá dtagraítear in Airteagal 540(3) den Chomhaontú Trádála agus Comhair idir an tAontas agus an Ríocht Aontaithe (Prüm), tréimhse ar lena linn is féidir próifílí DNA agus méarloirg a mhalartú leis an Ríocht Aontaithe

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena leagtar síos an seasamh atá le glacadh thar ceann an Aontais Eorpaigh sa Choiste Speisialaithe um Fhorfheidhmiú an Dlí agus um Chomhar Breithiúnach i dtaca le hAirteagal 540(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (dá ngairtear ‘CTC’ anseo feasta).

               Cuimsíonn CTC an fhéidearthacht i leith comhar cómhalartach idir údaráis inniúla fhorfheidhmithe dlí na mBallstát, ar thaobh amháin, agus an Ríocht Aontaithe, ar an taobh eile, maidir le comparáid uathoibrithe a dhéanamh ar phróifílí DNA, sonraí dachtalascópacha agus sonraí clárúcháin feithiclí. Ionas go mbainfidh an Ríocht Aontaithe leas as na féidearthachtaí sin, ní mór di na bearta cur chun feidhme is gá a dhéanamh ar dtús agus ní mór meastóireacht a dhéanamh uirthi.

               Roimh CTC, bhí an Ríocht Aontaithe agus na Ballstáit ag comhoibriú le chéile cheana féin trí chomparáid uathoibrithe a dhéanamh ar phróifílí DNA agus méarloirg, agus trí shonraí pearsanta a sholáthar tar éis amas a fháil. Ar mhaithe le bearna sa chomhar leanúnach a sheachaint, sonraítear in CTC go bhféadfaidh na Ballstáit na sonraí sin a sholáthar don Ríocht Aontaithe go dtí an 30 Meán Fómhair 2021, go dtí go mbeidh toradh ar na meastóireachtaí a éilítear faoi CTC . Is féidir leis an gCoiste Speisialaithe um Fhorfheidhmiú an Dlí agus um Chomhar Breithiúnach síneadh nach faide ná naoi mí a chur leis an tréimhse eatramhach sin, i.e. go dtí an 30 Meitheamh 2022.

               2.Comhthéacs an togra

               2.1.An Comhaontú Trádála agus Comhair idir an tAontas Eorpach agus an Ríocht Aontaithe

               Le CTC, leagtar síos an bonn le haghaidh caidreamh leathan idir an tAontas agus an Ríocht Aontaithe, laistigh de limistéar rathúnais agus dea-chomharsanúlachta, caidreamh arb é is príomhthréith dó dlúthchaidreamh síochánta atá bunaithe ar chomhar agus a dhéanann neamhspleáchas agus ceannasacht na bPáirtithe a urramú. Tháinig CTC i bhfeidhm an 1 Bealtaine 2021 agus bhunaigh sé Coiste Speisialaithe um Fhorfheidhmiú an Dlí agus um Chomhar Breithiúnach, i measc nithe eile.

               2.2.An Coiste Speisialaithe um Fhorfheidhmiú an Dlí agus um Chomhar Breithiúnach

               Bunaíodh an Coiste Speisialaithe um Fhorfheidhmiú an Dlí agus um Chomhar Breithiúnach chun aghaidh a thabhairt ar ábhair a chumhdaítear le Cuid a Trí de CTC, dar teideal ‘Forfheidhmiú an Dlí agus Comhar Breithiúnach in Ábhair Choiriúla’. Bhunaigh CTC roinnt Coistí Speisialaithe.

               Maidir le saincheisteanna a bhaineann lena réimse inniúlachta, beidh sé de chumhacht ag Coistí Speisialaithe, i measc nithe eile, faireachán agus athbhreithniú a dhéanamh ar chur chun feidhme CTC agus feidhmiú cuí an Chomhaontaithe a áirithiú, cúnamh a thabhairt don Chomhairle Comhpháirtíochta uileghabhálach i gcomhlíonadh a cúraimí, agus cinntí a ghlacadh, lena n-áirítear leasuithe agus moltaí i leith na n-ábhar uile dá bhforáiltear amhlaidh sa Chomhaontú sin nó in aon chomhaontú forlíontach.

               2.3.Gníomhaíocht bheartaithe an Choiste Speisialaithe um Fhorfheidhmiú an Dlí agus um Chomhar Breithiúnach

               Foráiltear le hAirteagal 540(3) de CTC gur féidir leis an gCoiste Speisialaithe um Fhorfheidhmiú an Dlí agus um Chomhar Breithiúnach síneadh a chur leis an tréimhse ar lena linn a fhéadfaidh na Ballstáit leanúint de chomparáid a dhéanamh ar shonraí dá dtagraítear in Airteagail 530, 531 agus 534 agus, i gcás meaitseála, sonraí pearsanta breise atá ar fáil a sholáthar faoin dlí náisiúnta, lena n-áirítear rialacha maidir le cúnamh dlíthiúil, mar a thagraítear dó sin in Airteagal 536 de CTC. Tiocfaidh deireadh leis an tréimhse sin an 30 Meán Fómhair 2021, mura gcinneann an Coiste Speisialaithe um Fhorfheidhmiú an Dlí agus um Chomhar Breithiúnach síneadh nach faide ná naoi mí a chur léi.

               Maidir leis cinneadh an Choiste Speisialaithe um Fhorfheidhmiú an Dlí agus um Chomhar Breithiúnach i ndáil le síneadh a chur leis an tréimhse thuasluaite, féadfaidh an cinneadh sin a bheith i bhfoirm ar bith. Is de chomhthoil a ghlacfar cinntí na gcomhchathaoirleach (féach Airteagal 1(2) d’Iarscríbhinn 1 a ghabhann le CTC). Is féidir an cinneadh a ghlacadh tráth ar bith, ach ar mhaithe le bearna sa chomhar a sheachaint, níor mhór é a ghlacadh roimh an 1 Deireadh Fómhair 2021.

               3.An seasamh atá le glacadh thar ceann an Aontais

               3.1.Cúlra

               Cuimsíonn CTC an fhéidearthacht i leith comhar cómhalartach idir údaráis inniúla fhorfheidhmithe dlí na mBallstát, ar thaobh amháin, agus an Ríocht Aontaithe, ar an taobh eile, maidir le comparáid uathoibrithe a dhéanamh ar phróifílí DNA, sonraí dachtalascópacha agus sonraí clárúcháin feithiclí. Ionas go mbainfidh an Ríocht Aontaithe leas as na féidearthachtaí sin, ní mór di na bearta cur chun feidhme is gá a dhéanamh ar dtús agus ní mór meastóireacht a dhéanamh uirthi.

               Ar bhonn tuarascáil fhoriomlán mheastóireachta ar an gcuairt mheastóireachta agus, i gcás inarb infheidhme, ar bhonn triail phíolótach, cinnfidh an tAontas an dáta nó na dátaí óna bhféadfaidh na Ballstáit na sonraí sin a sholáthar don Ríocht Aontaithe.

               Faoi CTC, ní mór meastóireacht a dhéanamh ar an Ríocht Aontaithe freisin maidir le haistriú uathoibrithe sonraí DNA agus dachtalascópacha ar bunaíodh naisc leis an Ríocht Aontaithe ina leith cheana faoi chreat ‘Prüm’ an Aontais
                  1
               .

               Faoi Airteagal 540(2) de CTC, cinnfidh an tAontas an dáta nó na dátaí óna bhféadfaidh na Ballstáit sonraí pearsanta a sholáthar don Ríocht Aontaithe de bhun CTC ar bhonn tuarascáil fhoriomlán mheastóireachta ar an gcuairt mheastóireachta agus, i gcás inarb infheidhme, ar bhonn na trialach píolótaí.

               Ar mhaithe le bearna sa chomhar leanúnach maidir le sonraí DNA agus dachtalascópacha a sheachaint, sonraítear in CTC go bhféadfaidh na Ballstáit sonraí a sholáthar don Ríocht Aontaithe go dtí an 30 Meán Fómhair 2021, go dtí go mbeidh toradh ann ar na meastóireachtaí sin chomh maith leis an gcinneadh dá dtagraítear in Airteagal 540(2) de CTC. Is féidir leis an gCoiste Speisialaithe um Fhorfheidhmiú an Dlí agus um Chomhar Breithiúnach síneadh nach faide ná naoi mí a chur leis an tréimhse eatramhach sin, i.e. go dtí an 30 Meitheamh 2022.

               3.2.An gá atá le Cinneadh ón gComhairle

               Is ag céim an-luath atá an mheastóireacht ar an Ríocht Aontaithe faoi CTC fós. Nósanna imeachta meastóireachta a rinneadh faoi chreat ‘Prüm’ an Aontais roimhe seo, ghlac siad sé mhí ar a laghad. Ina dhiaidh sin, tá gá le ham breise chun go mbeidh an Chomhairle in ann an tuarascáil mheastóireachta a phróiseáil agus cinneadh foirmiúil a ghlacadh go bhféadfar na sonraí sin a mhalartú. Ar na cúiseanna sin, is beag seans go mbeidh an próiseas thuasluaite tugtha i gcrích faoi mhí Mheán Fómhair 2021. Ciallaíonn sé sin go bhfuil baol suntasach ann go dtiocfadh bearna chun cinn ón 1 Deireadh Fómhair 2021 ar aghaidh sa chomhar maidir le sonraí DNA agus dachtalascópacha. Bheadh rioscaí coincréiteacha do shlándáil inmheánach an Aontais i gceist leis sin. Ós rud é nach féidir leis an gCoiste Speisialaithe um Fhorfheidhmiú an Dlí agus um Chomhar Breithiúnach síneadh a chur leis an tréimhse eatramhach ach uair amháin, moltar é sin a dhéanamh ar feadh uastréimhse naoi mí, i.e. go dtí an 30 Meitheamh 2022.

               An tráth céanna, ní mór a chur san áireamh go ndearna an tAontas meastóireacht cheana ar an Ríocht Aontaithe maidir le malartú próifílí DNA agus sonraí dachtalascópacha faoi chreat ‘Prüm’ an Aontais. Níl an Coimisiún ar an eolas faoi aon bheart reachtach nó rialála atá déanta ag an Ríocht Aontaithe ós rud é go ndéanfadh na meastóireachtaí sin difear do thoradh na meastóireachta atá ar siúl faoi láthair faoi CTC. Is é sin le rá, prima facie, glacann an Coimisiún leis go gcuireann an Ríocht Aontaithe na nósanna imeachta agus na coinníollacha céanna i bhfeidhm fós agus a bhí aici nuair a rinneadh meastóireacht uirthi in 2018 (i gcás próifílí DNA) agus in 2019 (i gcás sonraí dachtalascópacha) faoi chreat ‘Prüm’ an Aontais.

               Sna himthosca sin, is iomchuí, dá bhrí sin, an seasamh atá le glacadh thar ceann an Aontais sa Choiste Speisialaithe um Fhorfheidhmiú an Dlí agus um Chomhar Breithiúnach a leagan síos, seasamh maidir leis an síneadh a d’fhéadfadh a chur leis an tréimhse de bhun Airteagal 540(3) de CTC, tréimhse ar lena linn a fhéadfaidh na Ballstáit leanúint de shonraí a mhalartú, mar a thagraítear dó sin in Airteagail 530, 531 agus 534, agus, i gcás meaitseála, sonraí pearsanta breise atá ar fáil a sholáthar faoin dlí náisiúnta, lena n-áirítear rialacha maidir le cúnamh dlíthiúil, mar a thagraítear dó sin in Airteagal 536 de CTC.

               4.Bunús dlí

               4.1.Bunús dlí leis an nós imeachta

               4.1.1.Prionsabail

               Le hAirteagal 218(9) den Chonradh ar Fheidhmiú an Aontais Eorpaigh (CFAE), déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  2
               .

               4.1.2.Feidhm maidir leis an gcás seo

               Is comhlacht é an Coiste Speisialaithe um Fhorfheidhmiú an Dlí agus um Chomhar Breithiúnach a bunaíodh le comhaontú, eadhon CTC.

               Foráiltear le hAirteagal 540(3) de CTC gur féidir leis an gCoiste Speisialaithe um Fhorfheidhmiú an Dlí agus um Chomhar Breithiúnach síneadh a chur leis an tréimhse ar lena linn a fhéadfaidh na Ballstáit leanúint de shonraí dá dtagraítear in Airteagail 530, 531 agus 534 a mhalartú agus, i gcás meaitseála, sonraí pearsanta breise atá ar fáil a sholáthar, mar a thagraítear dó sin in Airteagal 536 de CTC leis an Ríocht Aontaithe. Dá bhrí sin, is faoi raon feidhme Airteagal 218(9) CFAE a thagann glacadh sheasamh an Aontais i leith na bhfógraí sin.

               Is ar an Aontas ina iomláine, mar pháirtí in CTC, a thiteann éifeachtaí dlíthiúla an tsínidh. Ciallaíonn sin, i gcomhréir le hAirteagal 3(2) CFAE, go bhfuil inniúlacht eisiach ag an Aontas i leith an ábhair sin.

               Ní bheidh i gceist leis an gcinneadh maidir le síneadh a chur leis an tréimhse dá dtagraítear in Airteagal 540(3) CTC go ndéanfar creat CTC a fhorlíonadh ná a leasú.

               Dá bhrí sin, is é Airteagal 218(9) CFAE an bunús dlí nós imeachta atá leis an gcinneadh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus inneachar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte.

               Maidir le gníomh atá beartaithe a bhfuil roinnt cuspóirí éagsúla á saothrú leis san am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na boinn chomhfhreagracha dlí ar fad a áireamh sa bhunús substainteach dlí atá leis an gcinneadh faoi Airteagal 218(9) CFAE.

               4.2.2.Feidhm maidir leis an gcás seo

               Leis an síneadh ar an tréimhse dá dtagraítear in Airteagal 540(3) de CTC, saothraítear cuspóirí i réimse an chomhair phóilíneachta agus tá comhpháirteanna ann a bhaineann leis an réimse sin.

               Dá bhrí sin, is é Airteagal 87(2)(a) CFAE an bunús dlí substainteach atá leis an gcinneadh atá beartaithe.

               4.3.Conclúid

               Ba cheart Airteagal 87(2)(a) CFAE, i gcomhar le hAirteagal 218(9) CFAE, a bheith ina mbunús dlí le haghaidh an chinnidh atá beartaithe.

               2021/0280 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Choiste Speisialaithe um Fhorfheidhmiú an Dlí agus um Chomhar Breithiúnach a bunaíodh leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, i ndáil le síneadh a chur leis an tréimhse dá dtagraítear in Airteagal 540(3) den Chomhaontú Trádála agus Comhair idir an tAontas agus an Ríocht Aontaithe (Prüm), tréimhse ar lena linn is féidir próifílí DNA agus méarloirg a mhalartú leis an Ríocht Aontaithe

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 87(2)(a), i gcomhar le hAirteagal 128(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Sa Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (dá ngairtear ‘CTC’ anseo feasta)
                  3
               , déantar foráil maidir le comhar cómhalartach idir údaráis inniúla fhorfheidhmithe dlí na mBallstát, ar thaobh amháin, agus an Ríocht Aontaithe, ar an taobh eile, maidir le comparáid uathoibrithe a dhéanamh ar phróifílí DNA, sonraí dachtalascópacha agus sonraí clárúcháin feithiclí. Mar réamhriachtanas don chomhar sin, ní mór don Ríocht Aontaithe na bearta cur chun feidhme is gá a dhéanamh ar dtús agus ní mór don Aontas meastóireacht a dhéanamh uirthi.

               (2)Ar bhonn tuarascáil fhoriomlán mheastóireachta ar an gcuairt mheastóireachta agus, i gcás inarb infheidhme, ar bhonn triail phíolótach, cinnfidh an tAontas an dáta nó na dátaí óna bhféadfaidh na Ballstáit na sonraí sin a sholáthar don Ríocht Aontaithe de bhun CTC.

               (3)Ní mór meastóireacht a dhéanamh ar an Ríocht Aontaithe freisin maidir le próifílí DNA agus sonraí dachtalascópacha a chuardach agus a chur i gcomparáid le chéile, próifílí agus sonraí ar bunaíodh naisc leis an Ríocht Aontaithe ina leith cheana faoi chreat ‘Prüm’ an Aontais
                  4
               .

               (4)Faoi Airteagal 540(2) de CTC, cinnfidh an tAontas an dáta nó na dátaí óna bhféadfaidh na Ballstáit sonraí pearsanta a sholáthar don Ríocht Aontaithe ar bhonn tuarascáil fhoriomlán mheastóireachta ar an gcuairt mheastóireachta agus, i gcás inarb infheidhme, ar bhonn na trialach píolótaí.

               (5)Go dtí go mbeidh toradh ann ar an meastóireacht, chomh maith leis an gcinneadh dá dtagraítear in Airteagal 540(2) de CTC, ar mhaithe le bearna a sheachaint sa chomhar leanúnach maidir le próifílí DNA agus sonraí dachtalascópacha, déantar foráil le hAirteagal 540(3) de CTC go bhféadfaidh na Ballstáit na sonraí sin a sholáthar don Ríocht Aontaithe go dtí an 30 Meán Fómhair 2021.

               (6)Le hAirteagal 540(3) de CTC, tugtar de chumhacht don Choiste Speisialaithe um Fhorfheidhmiú an Dlí agus um Chomhar Breithiúnach síneadh nach faide ná naoi mí a chur leis an tréimhse sin uair amháin, i.e. go dtí an 30 Meitheamh 2022.

               (7)Ní dócha go mbeidh an próiseas dá dtagraítear in aithrisí 3 go dtí 6 tugtha chun críche faoin 30 Meán Fómhair 2021. Dá bhrí sin, tá baol suntasach ann go dtiocfadh bearna chun cinn ón 1 Deireadh Fómhair 2021 ar aghaidh sa chomhar maidir le próifílí DNA agus sonraí dachtalascópacha. Bheadh rioscaí coincréiteacha do shlándáil inmheánach an Aontais i gceist leis sin.

               (8)An tráth céanna, rinne an tAontas meastóireacht ar an Ríocht Aontaithe cheana maidir le malartú próifílí DNA agus sonraí dachtalascópacha i gcomhthéacs chreat ‘Prüm’ an Aontais nuair a bhí an Ríocht Aontaithe fós ina Ballstát. Níl an tAontas ar an eolas faoi aon bheart reachtach nó rialála atá déanta ag an Ríocht Aontaithe ós rud é go ndéanfadh na meastóireachtaí sin difear do thoradh na meastóireachta atá ar siúl faoi láthair faoi CTC.

               (9)Sna himthosca sin, is iomchuí an seasamh atá le glacadh thar ceann an Aontais sa Choiste Speisialaithe um Fhorfheidhmiú an Dlí agus um Chomhar Breithiúnach a leagan síos, seasamh maidir leis an éifeacht a bheadh ann dá mba rud é go n-aontódh an tAontas le síneadh go dtí an 30 Meitheamh 2022 a chur leis an tréimhse ar lena linn a fhéadfaidh na Ballstáit leanúint de shonraí a mhalartú, mar a thagraítear dó sin in Airteagail 530, 531 agus 534, agus, i gcás meaitseála, sonraí pearsanta breise atá ar fáil a sholáthar, mar a thagraítear dó sin in Airteagal 536 de CTC,

               TAR ÉIS AN CINNEADH SEO A GHLACADH:

               Airteagal 1

               Is é an seasamh atá le glacadh thar ceann an Aontais sa Choiste Speisialaithe maidir um Fhorfheidhmiú an Dlí agus um Chomhar Breithiúnach de bhun Airteagal 540(3) de CTC, aontú le síneadh go dtí an 30 Meitheamh 2022 a chur leis an tréimhse ar lena linn a fhéadfaidh na Ballstáit leanúint de shonraí pearsanta a mhalartú, mar a thagraítear dó sin in Airteagail 530, 531 agus 534, agus sonraí pearsanta breise atá ar fáil a sholáthar, mar a thagraítear dó sin in Airteagal 536 de CTC leis an Ríocht Aontaithe.

               Airteagal 2

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh 2008/615/CGB ón gComhairle maidir le dlús a chur le comhar trasteorann, go háirithe chun an sceimhlitheoireacht agus an choireacht trasteorann a chomhrac (IO L 210, 6.8.2008, lch. 1) agus Cinneadh 2008/616/CGB ón gComhairle maidir le cur chun feidhme Chinneadh 2008/615/CGB maidir le dlús a chur le comhar trasteorann, go háirithe chun an sceimhlitheoireacht agus an choireacht trasteorann a chomhrac (IO L 210, 6.8.2008, lch. 12).

                     (2)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (3)

                        IO L 149, 30.4.2021, lgh. 10-2539.

                     (4)

                        Cinneadh 2008/615/CGB ón gComhairle maidir le dlús a chur le comhar trasteorann, go háirithe chun an sceimhlitheoireacht agus an choireacht trasteorann a chomhrac (IO L 210, 6.8.2008, lch. 1) agus Cinneadh 2008/616/CGB ón gComhairle maidir le cur chun feidhme Chinneadh 2008/615/CGB maidir le dlús a chur le comhar trasteorann, go háirithe chun an sceimhlitheoireacht agus an choireacht trasteorann a chomhrac (IO L 210, 6.8.2008, lch. 12).


               AN COIMISIÚN EORPACH
            An Bhruiséil,16.5.2022
            COM(2022) 218 final
            2022/0158(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE a bhaineann le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Líne bhuiséid 07 20 03 01 – Slándáil Shóisialta)
            (Téacs atá ábhartha maidir le LEE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhchoiste LEE i dtaca leis an gCinneadh ón gComhchoiste a bhfuil sé beartaithe a ghlacadh agus a bhaineann le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

               2.Comhthéacs an togra

               2.1.Comhaontú LEE

               Leis an gComhaontú ar an Limistéar Eorpach Eacnamaíoch (‘Comhaontú LEE’) ráthaítear cearta agus oibleagáidí comhionanna laistigh den Mhargadh Inmheánach le haghaidh saoránach agus oibreoirí eacnamaíocha in LEE. Déantar foráil ann maidir le cuimsiú reachtaíocht de chuid an Aontais lena gcumhdaítear na ceithre shaoirse ar fud na 30 Stát in LEE, mar atá Ballstáit an Aontais, an Iorua, an Íoslainn agus Lichtinstéin. Thairis sin, cumhdaítear le Comhaontú LEE comhar i réimsí tábhachtacha eile amhail taighde agus forbairt, oideachas, beartas sóisialta, an comhshaol, cosaint tomhaltóirí, turasóireacht agus cultúr, a dtugtar beartais ‘tionlacain agus chothrománacha’ orthu i dteannta a chéile. Tháinig an Comhaontú i bhfeidhm an 1 Eanáir 1994. Is páirtí sa Chomhaontú é an tAontas Eorpach in éineacht lena Bhallstáit.

               2.2.Comhchoiste LEE

               Tá Comhchoiste LEE freagrach as Comhaontú LEE a bhainistiú. Is fóram é chun tuairimí a bhaineann le feidhmiú Chomhaontú LEE a mhalartú. Is de chomhthoil a ghlactar cinntí an Chomhchoiste.

               2.3.An gníomh atá beartaithe ag Comhchoiste LEE

               Táthar ag súil go nglacfaidh Comhchoiste LEE an Cinneadh ó Chomhchoiste LEE (‘an gníomh atá beartaithe’) maidir le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse.

               Is é is cuspóir don ghníomh atá beartaithe a áirithiú go leanfar de chomhar na bPáirtithe Conarthacha i gComhaontú LEE i ngníomhaíochtaí an Aontais arna gcistiú ó bhuiséad ginearálta an Aontais a mhéid a bhaineann le saorghluaiseacht oibrithe, comhordú scéimeanna slándála sóisialta agus bearta le haghaidh imirceach, lena n‑áirítear imircigh as tríú tíortha.

               I gcomhréir le beartas buiséadach an Aontais, ní féidir a bheith rannpháirteach in aon chor i ngníomhaíocht de chuid an Aontais go dtí go n‑íocfar an ranníocaíocht airgeadais chomhfhreagrach. Is féidir an ranníocaíocht a dhéanamh, áfach, tar éis ghlacadh an dréacht‑Chinnidh seo ón gComhairle agus tar éis glao an Aontais ar chistí, arna bhunú ag an gCoimisiún Eorpach, a chur faoi bhráid Stáit CSTE LEE.

               Dá bhrí sin, chun an bhearna a líonadh le haghaidh na tréimhse idir an 1 Eanáir 2022 agus an t‑am a gheofar an ranníocaíocht shonrach, beidh feidhm chúlghabhálach ag an dréacht‑Chinneadh ón gComhchoiste ón 1 Eanáir 2022 ar aghaidh. Leis an éifeacht chúlghabhálach sin, ní dhéantar difear do chearta ná d’oibleagáidí na ndaoine lena mbaineann, agus déantar prionsabal an ionchais dhlisteanaigh a urramú.

                  Beidh an gníomh atá beartaithe ina cheangal ar na páirtithe i gcomhréir le hAirteagail 103 agus 104 de Chomhaontú LEE.

               3.An seasamh atá le glacadh thar ceann an Aontais

               Cuireann an Coimisiún an dréacht‑Chinneadh ó Chomhchoiste LEE faoi bhráid na Comhairle lena ghlacadh mar sheasamh an Aontais. Tá súil ag an gCoimisiún bheith in ann é a chur i láthair Chomhchoiste LEE a luaithe is féidir.

               Maidir le hábhar agus cineál dhréacht an Chinnidh ó Chomhchoiste LEE atá i gceangal, téitear thar an méid ar féidir a mheas mar oiriúnuithe teicniúla de réir Airteagal 1(3) de Rialachán Uimh. 2894/94 ón gComhairle. Is í an Chomhairle, dá bhrí sin, a bhunóidh seasamh an Aontais.

               4.Bunús dlí

               4.1.An bunús dlí atá leis an nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú, nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  1
               .

               4.1.2.Feidhm maidir leis an gcás seo

               Is comhlacht é Comhchoiste LEE a cuireadh ar bun le comhaontú, eadhon Comhaontú LEE. An gníomh a iarrtar ar Chomhchoiste LEE a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagail 103 agus 104 de Chomhaontú LEE.

               Leis an ngníomh atá beartaithe ní fhorlíontar ná ní leasaítear creat institiúideach Chomhaontú LEE. Dá bhrí sin, is é Airteagal 218(9) CFAE an bunús dlí atá leis an nós imeachta maidir leis an gcinneadh atá beartaithe i gcomhar le hAirteagal 1(3) de Rialachán Uimh. 2894/94 ón gComhairle a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch.

               4.2.Bunús dlí substainteach

               4.2.1.Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               Maidir le gníomh atá beartaithe a bhfuil roinnt cuspóirí éagsúla á saothrú leis ag an am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na bunúis chomhfhreagracha dlí éagsúla a áireamh sa bhunús dlí substainteach atá leis an gcinneadh faoi Airteagal 218(9) CFAE.

               4.2.2.Feidhm maidir leis an gcás seo

                Saothraítear cuspóirí leis an ngníomh atá beartaithe agus tá comhpháirteanna ann a bhaineann le saorghluaiseacht oibrithe agus comhordú scéimeanna slándála sóisialta. Dá bhrí sin, is iad Airteagail 46 agus 48 CFAE an bunús dlí substainteach.

               4.3.Conclúid

               Airteagail 46 agus 48 CFAE, i gcomhar le hAirteagal 218(9) CFAE agus Airteagal 1(3) de Rialachán Uimh. 2894/94 ón gComhairle a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch, ba cheart iad a bheith ina mbunús dlí le haghaidh an chinnidh atá beartaithe.

               5.Impleachtaí buiséadacha

                  Déanfaidh an Iorua, an Íoslainn agus Lichtinstéin ranníocaíocht airgeadais i leith Bhuiséad an Aontais. Socrófar an méid cruinn i gcomhréir le forálacha Chomhaontú LEE, tar éis ghlacadh an dréacht‑Chinnidh seo ón gComhairle.

               6.Foilsiú an ghnímh atá beartaithe

               Le gníomh Chomhchoiste LEE, leasófar Prótacal 31 a ghabhann le Comhaontú LEE maidir le comhar i réimsí ar leith lasmuigh de na ceithre shaoirse, agus dá bhrí sin is gníomh é is iomchuí a fhoilsiú in Iris Oifigiúil an Aontais Eorpaigh tar éis a ghlactha.

               2022/0158 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE a bhaineann le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

                  (Líne bhuiséid 07 20 03 01 – Slándáil Shóisialta)

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 46 agus 48 CFAE, i gcomhar le hAirteagal 218(9) de,

               Ag féachaint do Rialachán (CE) 2894/94 ón gComhairle an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch
                  2
               , agus go háirithe Airteagal 1(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú ar an Limistéar Eorpach Eacnamaíoch
                  3
                (‘Comhaontú LEE’) i bhfeidhm an 1 Eanáir 1994.

               (2)De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, inter alia, a leasú.

               (3)Is iomchuí leanúint de chomhar na bPáirtithe Conarthacha i gComhaontú LEE chun comhar a chumhdach a bhaineann le saorghluaiseacht oibrithe, comhordú córas slándála sóisialta agus bearta le haghaidh imirceach, lena n‑áirítear imircigh as tríú tíortha.

               (4)Ba cheart, dá bhrí sin, Prótacal 31 a ghabhann le Comhaontú LEE a leasú dá réir sin.

               (5)Ba cheart seasamh an Aontais i gComhchoiste LEE a bhunú ar an dréacht‑Chinneadh ó Chomhchoiste LEE a leagtar amach san Iarscríbhinn a ghabhann leis an gCinneadh seo,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh, thar ceann an Aontais laistigh de Chomhchoiste LEE i ndáil leis an leasú atá beartaithe ar Phrótacal 31 (maidir le comhar i réimsí ar leith lasmuigh de na ceithre shaoirse) a ghabhann le Comhaontú LEE, beidh sé bunaithe ar an dréachtchinneadh ó Chomhchoiste LEE atá i gceangal leis an gCinneadh seo.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (2)

                        IO L 305, 30.11.1994, lgh. 6-8.

                     (3)

                        IO L 1, 3.1.1994, lch. 3.

    ---documentbreak---

               AN COIMISIÚN EORPACH
            An Bhruiséil,16.5.2022
            COM(2022) 218 final

            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE a bhaineann le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Líne bhuiséid 07 20 03 01 – Slándáil Shóisialta)

               IARSCRÍBHINN

               CINNEADH Ó CHOMHCHOISTE LEE

               Uimh. […]

               an […]

               lena leasaítear Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

               TÁ COMHCHOISTE LEE,

               Ag féachaint don Chomhaontú ar an Limistéar Eorpach Eacnamaíoch (‘Comhaontú LEE’), agus go háirithe Airteagail 86 agus 98 de,

               De bharr an mhéid seo a leanas:

               (1)Is iomchuí leanúint de chomhar na bPáirtithe Conarthacha i gComhaontú LEE i ngníomhaíochtaí an Aontais arna gcistiú ó bhuiséad ginearálta an Aontais a mhéid a bhaineann le saorghluaiseacht oibrithe, comhordú scéimeanna slándála sóisialta agus bearta le haghaidh imirceach, lena n‑áirítear imircigh as tríú tíortha.

               (2)Ba cheart, dá bhrí sin, Prótacal 31 a ghabhann le Comhaontú LEE a leasú chun go mbeidh an comhar leathnaithe sin ann ón 1 Eanáir 2022,

               TAR ÉIS AN CINNEADH SEO A GHLACADH:

               Airteagal 1

               I míreanna 5 agus 14 d’Airteagal 5 de Phrótacal 31 a ghabhann le Comhaontú LEE, cuirtear na focail “blianta airgeadais 2021 agus 2022” in ionad na bhfocal “bliain airgeadais 2021”.

               Airteagal 2

               Tiocfaidh an Cinneadh seo i bhfeidhm an lá tar éis an fhógra dheireanaigh faoi Airteagal 103(1) de Chomhaontú LEE
                  1*.

               Beidh feidhm aige ón 1 Eanáir 2022.

               Airteagal 3

               Foilseofar an Cinneadh seo i Roinn LEE, agus i bhForlíonadh LEE, d’Iris Oifigiúil an Aontais Eorpaigh.

               Arna dhéanamh sa Bhruiséil, an […].

                  Thar ceann Chomhchoiste LEE

                  An tUachtarán

                  […]

                  Rúnaithe

                  Chomhchoiste LEE

                  […]

                     (1)
                  *
                         [Ní shonraítear aon cheanglas bunreachtúil.] [Sonraítear ceanglais bhunreachtúla.]


               AN COIMISIÚN EORPACH
            An Bhruiséil,16.5.2022
            COM(2022) 205 final
            2022/0150(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, agus Prótacal 32, maidir le módúlachtaí airgeadais chun Airteagal 82 a chur chun feidhme, a leasú (InvestEU)
            (Téacs atá ábhartha maidir le LEE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhchoiste LEE i gcomhar leis an gCinneadh ón gComhchoiste a bhfuil sé beartaithe a ghlacadh agus a bhaineann le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, agus Prótacal 32, maidir le módúlachtaí airgeadais chun Airteagal 82 a chur chun feidhme

               2.Comhthéacs an togra

               2.1.Comhaontú LEE

               Leis an gComhaontú ar an Limistéar Eorpach Eacnamaíoch (‘Comhaontú LEE’) ráthaítear cearta agus oibleagáidí comhionanna laistigh den Mhargadh Inmheánach le haghaidh saoránach agus le haghaidh oibreoirí eacnamaíocha in LEE. Déantar foráil ann maidir le cuimsiú reachtaíochta de chuid an Aontais lena gcumhdaítear na ceithre shaoirse ar fud na 30 Stát in LEE, mar atá Ballstáit an Aontais, an Iorua, an Íoslainn agus Lichtinstéin. Thairis sin, cumhdaítear le Comhaontú LEE comhar i réimsí tábhachtacha eile amhail taighde agus forbairt, oideachas, beartas sóisialta, an comhshaol, cosaint na dtomhaltóirí, an turasóireacht agus an cultúr, a dtugtar beartais ‘tionlacain agus chothrománacha’ orthu i dteannta a chéile. Tháinig an Comhaontú i bhfeidhm an 1 Eanáir 1994. Is páirtí sa Chomhaontú é an tAontas Eorpach in éineacht lena Bhallstáit.

               2.2.Comhchoiste LEE

               Tá Comhchoiste LEE freagrach as Comhaontú LEE a bhainistiú. Is fóram é chun tuairimí a bhaineann le feidhmiú Chomhaontú LEE a mhalartú. Is de chomhthoil a ghlactar cinntí ón gComhchoiste.

               2.3.An gníomh atá beartaithe ag Comhchoiste LEE

               Táthar ag súil go nglacfaidh Comhchoiste LEE an Cinneadh ó Chomhchoiste LEE (‘an gníomh atá beartaithe’) maidir le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, agus Prótacal 32, maidir le módúlachtaí airgeadais chun Airteagal 82 a chur chun feidhme.

               Is é is cuspóir don ghníomh atá beartaithe comhar na bPáirtithe Conarthacha i gComhaontú LEE a leathnú chun rannpháirtíocht Stáit CSTE LEE i gClár InvestEU a chumhdach. Dá bhrí sin, déanfar Rialachán (AE) 2021/523 ó Pharlaimint na hEorpa agus ón gComhairle an 24 Márta 2021 lena mbunaítear Clár InvestEU agus lena leasaítear Rialachán (AE) 2015/1017
                  1
                a ionchorprú i gComhaontú LEE.

                  Ós rud é nár léirigh Lichtinstéin gur spéis léi a bheith rannpháirteach i gClár InvestEU, baineann an dréacht‑Chinneadh ó Chomhchoiste LEE leis an Iorua agus an Íoslainn amháin. Roghnaigh Stáit LEE CSTE gan a bheith rannpháirteach i Mol Comhairleach InvestEU agus féadfaidh siad rogha a dhéanamh páirt a ghlacadh i dtáirge airgeadais amháin nó níos mó faoi urrann an Aontais de Chiste InvestEU. Chun ranníocaíocht leordhóthanach airgeadais ó Stáit LEE CSTE a chumasú, beidh an ranníocaíocht sin bunaithe ar phróifíl riosca na dtáirgí airgeadais ina roghnaíonn siad a bheith rannpháirteach. Méadóidh ranníocaíocht na Stát LEE CSTE ráthaíocht an Aontais.

               Chun ranníocaíocht airgeadais Stáit LEE CSTE leis an gCiste InvestEU a ríomh, d’fhéadfadh sé nach léireodh an fachtóir comhréireachta mar a leagtar síos in Airteagal 82(1) de Chomhaontú le haghaidh línte buiséid sciar na rannpháirtíochta sa Chiste InvestEU trí na táirgí airgeadais ábhartha go cruinn. Dá bhrí sin, i gcomhréir le hAirteagal 8 de Phrótacal 32, déanfaidh Stáit CSTE comhaontuithe ranníocaíochta a thabhairt i gcrích leis an Aontas a ndéanfaidh an Coimisiún ionadaíocht thar a cheann. I bhfianaise an ranníocaíocht airgeadais a bheith á déanamh trí bhíthin na dtáirgí airgeadais a roghnaíodh, ní mór é a fhágáil faoi na comhaontuithe ranníocaíochta méideanna ranníocaíocht airgeadais Stáit CSTE le ráthaíocht an Aontais a leagan síos, téarmaí agus coinníollacha a leagan síos maidir le húsáid na ranníocaíochta sin, minicíocht agus méideanna íocaíochta na ranníocaíochta a leagan síos agus rialacha a leagan síos maidir le haisíoc na gcistí agus na n‑ioncam do Stáit CSTE nár úsáideadh.

               I gcomhréir le beartas buiséadach an Aontais, ní féidir a bheith rannpháirteach in aon chor i ngníomhaíocht de chuid an Aontais go dtí go n‑íocfar an ranníocaíocht airgeadais chomhfhreagrach. Is féidir an ranníocaíocht a dhéanamh, áfach, tar éis ghlacadh an dréacht‑Chinnidh seo ón gComhairle agus tar éis don Choimisiún Eorpach glao an Aontais ar chistí a bhunú agus é a chur faoi bhráid Stáit CSTE LEE.

               Dá bhrí sin, chun an bhearna a líonadh le haghaidh na tréimhse idir an 1 Eanáir 2022 agus an t‑am a gheofar an ranníocaíocht thuasluaite, beidh feidhm chúlghabhálach ag an dréacht‑Chinneadh ón gComhchoiste ón 1 Eanáir 2022 ar aghaidh. Leis an éifeacht chúlghabhálach sin, ní dhéantar difear do chearta ná d’oibleagáidí na ndaoine lena mbaineann, agus déantar prionsabal an ionchais dhlisteanaigh a urramú.

                  Beidh an gníomh atá beartaithe ina cheangal ar na páirtithe i gcomhréir le hAirteagail 103 agus 104 de Chomhaontú LEE.

               3.An seasamh atá le glacadh thar ceann an Aontais

               Cuireann an Coimisiún an dréacht‑Chinneadh ó Chomhchoiste LEE faoi bhráid na Comhairle lena ghlacadh mar sheasamh an Aontais. Tá súil ag an gCoimisiún é a chur i láthair Chomhchoiste LEE a luaithe is féidir.

               Maidir le hábhar agus cineál dhréacht an Chinnidh ó Chomhchoiste LEE atá i gceangal, téitear thar an méid ar féidir a mheas mar oiriúnuithe teicniúla de réir Airteagal 1(3) de Rialachán Uimh. 2894/94 ón gComhairle. Dá bhrí sin, is í an Chomhairle a bhunóidh seasamh an Aontais.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear i gcoincheap ‘na ngníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear ann freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtas an Aontais Eorpaigh’
                  2
               .

               4.1.2.Feidhm maidir leis an gcás seo

               Is comhlacht é Comhchoiste LEE a cuireadh ar bun le comhaontú, eadhon Comhaontú LEE. An gníomh a iarrtar ar Chomhchoiste LEE a ghlacadh, is gníomh é a bhfuil éifeachtaí dlíthiúla leis. An gníomh atá beartaithe, is gníomh é a bheidh ceangailteach faoin dlí idirnáisiúnta i gcomhréir le hAirteagail 103 agus 104 de Chomhaontú LEE.

               Leis an ngníomh atá beartaithe ní fhorlíontar ná ní leasaítear creat institiúideach Chomhaontú LEE. Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe i gcomhar le hAirteagal 1(3) de Rialachán Uimh. 2894/94 ón gComhairle maidir le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch.

               4.2.Bunús dlí substainteach

               4.2.1.Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               Maidir le gníomh atá beartaithe a bhfuil roinnt cuspóirí éagsúla á saothrú leis ag an am céanna, nó a bhfuil roinnt comhpháirteanna éagsúla ann, ar cuspóirí nó comhpháirteanna iad a bhfuil dlúthnasc doscartha eatarthu gan aon cheann acu a bheith teagmhasach le hais an ceann eile, ní mór, ar bhonn eisceachtúil, na bunúis chomhfhreagracha dlí áirithe a áireamh sa bhunús dlí substainteach atá le cinneadh faoi Airteagal 218(9) CFAE.

               4.2.2.Feidhm maidir leis an gcás seo

               Comhfhreagróidh an bunús dlí substainteach atá leis an gcinneadh atá beartaithe don bhunús dlí substainteach atá leis an ngníomh dlí a dhéanann sé a ionchorprú i gComhaontú LEE.

               Tá ‘clár InvestEU’ bunaithe ar na Teidil ó CFAE ‘Tionscal’ agus ‘Comhtháthú Eacnamaíoch, Sóisialta agus Críochach’ (Airteagal 173 agus an tríú mír d’Airteagal 175).

               Dá bhrí sin, tá na forálacha seo a leanas sa bhunús dlí substainteach atá leis an gcinneadh atá beartaithe: Airteagal 173 agus an tríú mír d’Airteagal 175 CFAE.

               4.3.Conclúid

               Ba cheart Airteagal 173 agus an tríú mír d’Airteagal 175 CFAE, i gcomhar le hAirteagal 218(9) CFAE agus Airteagal 1(3) de Rialachán Uimh. 2894/94 ón gComhairle a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch, a bheith ina mbunús dlí leis an gcinneadh atá beartaithe.

               5.Impleachtaí Buiséadacha

                  Déanfaidh an Iorua agus an Íoslainn ranníocaíocht i leith Bhuiséad an Aontais. Socrófar an méid cruinn i gcomhréir le forálacha Chomhaontú LEE, tar éis ghlacadh an dréacht‑Chinnidh seo ón gComhairle.

               6.Foilsiú an ghnímh atá beartaithe

               Le gníomh Chomhchoiste LEE, leasófar Prótacal 31 a ghabhann le Comhaontú LEE maidir le comhar i réimsí ar leith lasmuigh de na ceithre shaoirse agus Prótacal 32, maidir le módúlachtaí airgeadais chun Airteagal 82 a chur chun feidhme, agus dá bhrí sin is gníomh é is iomchuí a fhoilsiú in Iris Oifigiúil an Aontais Eorpaigh tar éis a ghlactha.

               2022/0150 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, agus Prótacal 32, maidir le módúlachtaí airgeadais chun Airteagal 82 a chur chun feidhme, a leasú

                  (InvestEU)

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal/Airteagail 173 agus an tríú mír d'Airteagal 175; i gcomhar le hAirteagal 218(9) de,

               Ag féachaint do Rialachán (CE) 2894/94 ón gComhairle an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch
                  3
               , agus go háirithe Airteagal 1(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú ar an Limistéar Eorpach Eacnamaíoch
                  4
                (‘Comhaontú LEE’) i bhfeidhm an 1 Eanáir 1994.

               (2)De bhun Airteagal 98 de Chomhaontú LEE, féadfaidh Comhchoiste LEE cinneadh a dhéanamh Prótacal 31 a ghabhann le Comhaontú LEE, inter alia, a leasú, maidir le comhar i réimsí ar leith lasmuigh de na ceithre shaoirse, agus Prótacal 32, maidir le módúlachtaí airgeadais chun Airteagal 82 a chur chun feidhme.

               (3)Tá Rialachán (AE) 2021/523 ó Pharlaimint na hEorpa agus ón gComhairle
                  5
                le hionchorprú i gComhaontú LEE.

               (4)Ba cheart, dá bhrí sin, Prótacal 31 (maidir le comhar i réimsí ar leith lasmuigh de na ceithre shaoirse) agus Prótacal 32 (maidir le módúlachtaí airgeadais chun Airteagal 82 a chur chun feidhme) a ghabhann le Comhaontú LEE, a leasú dá réir.

               (5)Ba cheart seasamh an Aontais i gComhchoiste LEE a bhunú ar an dréacht‑Chinneadh ó Chomhchoiste LEE a leagtar amach san Iarscríbhinn a ghabhann leis an gCinneadh seo,

               TAR ÉIS AN CINNEADH SEO A GHLACADH:

               Airteagal 1

               I dtaca leis an seasamh atá le glacadh, thar ceann an Aontais, laistigh de Chomhchoiste LEE maidir leis an leasú atá beartaithe ar Phrótacal 31 (maidir le comhar i réimsí ar leith lasmuigh de na ceithre shaoirse) agus ar Phrótacal 32 (maidir le módúlachtaí airgeadais chun Airteagal 82 a chur chun feidhme) a ghabhann le Comhaontú LEE, bunófar é ar an dréachtchinneadh ó Chomhchoiste LEE atá i gceangal leis an gCinneadh seo.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 107, 26.3.2021, lgh. 30-89

                     (2)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (3)

                        IO L 305, 30.11.1994, lch. 6-8.

                     (4)

                        IO L 1, 3.1.1994, lch. 3.

                     (5)

                        Rialachán (AE) 2021/523 ó Pharlaimint na hEorpa agus ón gComhairle an 24 Márta 2021 lena mbunaítear Clár InvestEU agus lena leasaítear Rialachán (AE) 2015/1017, IO L 107, 26.3.2021, lgh. 30–89.

    ---documentbreak---

               AN COIMISIÚN EORPACH
            An Bhruiséil,16.5.2022
            COM(2022) 205 final

            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i dtaca le Prótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, agus Prótacal 32, maidir le módúlachtaí airgeadais chun Airteagal 82 a chur chun feidhme, a leasú (InvestEU)

               IARSCRÍBHINN

               CINNEADH Ó CHOMHCHOISTE LEE

               Uimh. […]

               an […]

               lena leasaítear Prótacal 31 (comhar i réimsí ar leith lasmuigh de na ceithre shaoirse) agus Prótacal 32 (módúlachtaí airgeadais maidir le hAirteagal 82 a chur chun feidhme) a ghabhann le Comhaontú LEE

               TÁ COMHCHOISTE LEE,

               Ag féachaint don Chomhaontú ar an Limistéar Eorpach Eacnamaíoch (‘Comhaontú LEE’), agus go háirithe Airteagail 86 agus 98 de,

               De bharr an mhéid seo a leanas:

               (1)Is iomchuí comhar na bPáirtithe Conarthacha i gComhaontú LEE a leathnú chun Rialachán (AE) 2021/523 ó Pharlaimint na hEorpa agus ón gComhairle an 24 Márta 2021, lena mbunaítear Clár InvestEU agus lena leasaítear Cinneadh (AE) 2015/1017, a chumhdach
                  1
               .

               (2)De bhun Airteagal 5 de Rialachán (AE) 2021/523, ceadaítear ranníocaíochtaí le ráthaíocht AE ó Stáit CSTE, chun críche rannpháirtíochta i dtáirgí airgeadais áirithe faoi urrann AE de Chiste InvestEU. Féadfaidh ráthaíocht chomhuaineach lena gcumhdófar an dliteanas teagmhasach faoi seach i ndáil le ráthaíocht AE a bheith ag gabháil le ranníocaíochtaí Stáit CSTE le soláthar ráthaíocht AE. De rogha air sin, féadfaidh siad an ranníocaíocht iomlán do Chiste InvestEU a sholáthar in airgead tirim.

               (3)I gComhaontú LEE agus go háirithe in Airteagal 81 de, leagtar amach coinníollacha maidir le rannpháirtíocht Stáit CSTE agus rannpháirtíocht a n‑institiúidí, a ngnóthas, a n‑eagraíochtaí agus a náisiúnach i gcláir an Aontais Eorpaigh.

               (4)Maidir le Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnaimh de chuid an Aontais Eorpaigh chun tacú leis an téarnamh i ndiaidh ghéarchéim COVID-19
                  2
               , leithdháiltear ioncam sannta seachtrach breise ar an gClár InvestEU arna bhunú le Rialachán (AE) 2021/523 ó Pharlaimint na hEorpa agus ón gComhairle. I bPrótacal 32 maidir le módúlachtaí airgeadais maidir le hAirteagal 82 de Chomhaontú LEE a chur chun feidhme, is iomchuí a shoiléiriú,,chun críche ranníocaíochtaí airgeadais Stáit CSTE a ríomh, gur cheart an bonn atá leis an ríomh a mhéadú trí leithreasuithe a chomhfhreagraíonn d’ioncam sannta seachtrach faoi Airteagal 3(1) de Rialachán (AE) 2020/2094 ón gComhairle i ndáil lena rannpháirtíocht sa chlár sin.

               (5)Dá bhrí sin, ba cheart Prótacail 31 agus 32 a ghabhann le Comhaontú LEE a leasú dá réir sin chun go mbeidh an comhar leathnaithe sin in ann a bheith ann ón 1 Eanáir 2022,

               TAR ÉIS AN CINNEADH SEO A GHLACADH:

               Airteagal 1

               Cuirfear an tAirteagal seo a leanas isteach i ndiaidh Airteagal 19 (Laghdú ar éagothromaíochtaí eacnamaíocha agus sóisialta) de Phrótacal 31 a ghabhann le Comhaontú LEE:

               ‘Airteagal 20

               Feabhas a chur ar an iomaíochas agus ar an gcóineasú socheacnamaíoch agus ar an gcomhtháthú faoin gClár InvestEU

               1.Beidh Stáit CSTE rannpháirteach, amhail ón 1 Eanáir 2022, sna gníomhaíochtaí a d’fhéadfadh teacht as an ngníomh seo a leanas de chuid an Aontais:

               -32021 R 0523: Rialachán (AE) 2021/523 ó Pharlaimint na hEorpa agus ón gComhairle an 24 Márta 2021 lena mbunaítear Clár InvestEU agus lena leasaítear Rialachán (AE) 2015/1017 (IO L 107, 26.3.2021, lch. 30).

               2.Ní bheidh Stáit CSTE rannpháirteach i Mol Comhairleach InvestEU.

               3.Féadfaidh Stáit CSTE rogha a dhéanamh páirt a ghlacadh i dtáirge airgeadais amháin nó níos mó faoi urrann an Aontais de Chiste InvestEU. Beidh ranníocaíocht Stáit CSTE bunaithe ar phróifíl riosca na dtáirgí airgeadais ina roghnaíonn siad a bheith rannpháirteach. Méadóidh ranníocaíocht na Stát CSTE ráthaíocht AE.

               4.Chun críche ranníocaíocht airgeadais Stáit CSTE le Ciste InvestEU a ríomh, ní bheidh feidhm ag an bhfachtóir comhréireachta a leagtar síos in Airteagal 82(1) de Chomhaontú LEE maidir le línte buiséid. I gcomhréir le hAirteagal 8 de Phrótacal 32, déanfaidh Stáit CSTE comhaontuithe ranníocaíochta leis an Aontas a mbeidh an Coimisiún ina ionadaí dó. Leis na comhaontuithe ranníocaíochta, bunófar méideanna ranníocaíocht airgeadais Stáit CSTE le ráthaíocht AE, leagfar síos téarmaí agus coinníollacha maidir le húsáid na ranníocaíochta sin, bunófar minicíocht agus méideanna íocaíocht na ranníocaíochta agus bunófar rialacha maidir le cistí agus ioncaim nár úsáideadh a aisíoc le Stáit CSTE.

               5.Nuair nach bhfuil ranníocaíocht Stáit CSTE le ráthaíocht AE ag cur soláthar iomlán in airgead tirim ar fáil, i.e. socraítear an soláthar ag ráta níos lú ná 100 %, geallfaidh Stáit CSTE an dliteanas teagmhasach faoi seach a chumhdach le ráthaíocht chomhuaineach neamh‑inchúlghairthe, neamhchoinníollach agus ar éileamh. Cuirfear an ráthaíocht chomhuaineach ar fáil i gcomhthráth le síniú comhaontaithe ranníocaíochta.

               6.Díolmhófar Lichtinstéin ó bheith rannpháirteach sa chlár seo agus ón ranníocaíocht airgeadais a bhaineann leis.’

               Airteagal 2

               Cuirtear an méid seo a leanas in ionad théacs Airteagal 1(10) de Phrótacal 32 a ghabhann le Comhaontú LEE:

               ‘10. Chun an ranníocaíocht oibríochtúil de bhun Airteagal 82(a) agus (b) den Chomhaontú a ríomh, maidir leis na leithreasuithe faoi chomhair gealltanas agus na leithreasuithe íocaíochta a iontráladh i mbuiséad an Aontais Eorpaigh a glacadh go cinntitheach do na blianta is infheidhme maidir leis na cláir seo a leanas a mhaoiniú: Clár Fís Eorpach (arna bhunú le Rialachán (AE) 2021/695 ó Pharlaimint na hEorpa agus ón gComhairle), Clár InvestEU (arna bhunú le Rialachán (AE) 2021/523 ó Pharlaimint na hEorpa agus ón gComhairle) agus an Sásra Aontais um Chosaint Shibhialta (arna rialú le Cinneadh Uimh. 1313/2013/AE ó Pharlaimint na hEorpa agus ón gComhairle) déanfar na leithreasuithe sin a mhéadú leis na leithreasuithe a chomhfhreagraíonn d’ioncam sannta seachtrach a shanntar do na gníomhaíochtaí sin faoi Airteagal 3(1) de Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnaimh de chuid an Aontais Eorpaigh chun tacú leis an téarnamh i ndiaidh ghéarchéim COVID-19
                  3
               .’

               Airteagal 3

               Tiocfaidh an Cinneadh seo i bhfeidhm an lá tar éis an fhógra dheireanaigh faoi Airteagal 103(1) de Chomhaontú LEE
                  4*.

               Beidh feidhm aige ón 1 Eanáir 2022.

               Airteagal 4

               Foilseofar an Cinneadh seo i Roinn LEE, agus i bhForlíonadh LEE, d’Iris Oifigiúil an Aontais Eorpaigh.

               Arna dhéanamh sa Bhruiséil, an […].

                  Thar ceann Chomhchoiste LEE

                  An tUachtarán

                  […]

                  Rúnaithe

                  Chomhchoiste LEE

                  […]

                     (1)

                        (IO L 107, 26.3.2021, lch. 30).

                     (2)

                        IO L 433I, 22.12.2020, lch. 23.

                     (3)

                        IO L 433I, 22.12.2020, lch. 23.

                     (4)
                  *
                        [Ní shonraítear aon cheanglas bunreachtúil.] [Sonraítear ceanglais bhunreachtúla.]